
Forord


Tag med på juleferie oppe i Småland, i Sverige. Hele familien skal fejre jul hos oldemor Alma: Både Rodolphus’ forældre, Eigil og Lotte, hans lillesøster Karina og hans mormor og morfar. Oldemor Alma er svensker og bor afsides ude i de smålandske skove. Det bliver en helt speciel, eventyrlig jul med kanekørsel, juletræsfældning, snestorm, julekor, strømsvigt og fortællinger om små svenske tomter – en del af det smålandske skovfolk.


Rodolphus jul startede som en julefortælling for en gruppe SFO-børn. Senere bestemte jeg mig for, at den skulle udkomme på bogform, og jeg arbejdede videre med fortællingerne. Nu er den blevet lige så fyldestgørende, som jeg havde håbet.


Denne gang hører vi mere til mor og far samt Karina og mormor, som kun sporadisk optrådte i den første bog.


Jeg elsker selv julen og laver dekorationer til alle husets rum, tænder små lanterner udenfor og pynter op med engle og hjerter. Pebernødder og julesmåkager hører også med og alle de gode, gamle julesange. Julen er hjerternes fest, siges det, og derfor er denne bog fuld af julehygge og samvær mellem familiens medlemmer.


Også i denne bog er oldemor Alma omdrejningspunktet for al den hygge, sjov og nostalgi, der er kendetegnet for Rodolphus bøgerne. Find dit julesind frem og nyd denne rejse med indbygget magi og ægte julehygge.


Jeg har fået mange tilbagemeldinger på min første bog om drengen Rodolphus og hans oplevelser. Dem, der har gjort mest indtryk, er dem, hvor folk uden børn har læst bogen. Det glæder mig meget, at jeg, med mine bøger, ganske utilsigtet, også har ramt et voksent publikum, som fortæller, at de bare nyder den ro og uskyld der hersker i bøgerne.


Det er ikke en billedbog, men en højtlæsningsbog til børn, der mest af alt selv skal danne billeder inde i hovedet. Disse hjælpes på vej af de illustrationer, bogen trods alt indeholder.


Derfor er bogen til aldersgruppen til 5-10 år og til alle andre med det indre barn i behold.


Jeg ønsker, at den, der læser højt, får ligeså meget ud af det, som barnet der lytter.


Med denne bogserie håber jeg at kunne samle generationerne omkring bogens emner og faktaforklaringer, som den ældre generation nok kan fortælle en hel masse om til børnene.


Om oldemor Alma:


De elsker hende, som hun er – gammel, stædig og helt speciel, og du kan næsten ikke undgå, at gøre det samme.


Man kunne godt kalde oldemor for en meget voksen udgave af Pippi Langstrømpe.


Rodolphus bøgerne er hygge, sjov og nostalgi, med en mening bag.


Også i denne bog er Sven Bøgsted Clausen illustrator med hans hyggelige tegninger. Samtidig har Andrea Madsbøll Møller også bidraget med nogle herlige tegninger.


Denne bog tilegner jeg mine tre drenge Peter, Anders og Silas, som har været med til noget lignende i deres barndom.


Elskede drenge. Må I altid bevare eventyret i jeres liv.










Kapitel 1


Mors overraskelse


Rodolphus sad inde på sit værelse og byggede med Legoklodser. Han var i gang med en undervandsborg med en farlig Kong Blæksprutte og med hajer ved alle udgange. Hans lillesøster Karina havde lige været inde og ødelægge det hele, da hun syntes at hendes Belleville Legoheste også skulle være med i undervandsborgen. Nu var de blevet uvenner. Det endte med, at Rodolphus blev så sur på hende, at han hev hende i håret, og hun løb hylende ind i stuen. Nu havde Rodolphus endelig fred for den irriterende lillesøster.


Det bankede på døren.


”Du kan godt blive ude, jeg gider ikke lege med dig mere,” råbte Rodolphus.


”Det er mor, må jeg komme ind?”


Rodolphus regnede med, at nu skulle han have ballade, men det nyttede alligevel ikke noget at sige nej til mor. Mor satte sig på gulvet, og Rodolphus holdt vejret.


”Du gætter aldrig, hvor vi skal holde jul i år,” sagde hun og så meget hemmelighedsfuld ud.


”Hos mormor og morfar eller hos farbror Thomas i Jylland?,” spurgte Rodolphus.


”Næh, sagde mor endnu mere hemmelighedsfuldt. Vi skal over til Sverige hos oldemor Alma.”


Rodolphus’ ansigt lyste op i et stort smil. Han elskede at være oppe i Sverige hos sin sjove oldemor, Alma, men han havde aldrig prøvet at holde jul deroppe. Oldemor var ikke som andre gamle koner. For det første var hun svensker, og Rodolphus kunne ind imellem have svært ved at forstå, hvad hun sagde. For det andet boede hun langt inde i de svenske skove uden vand og wc inde i huset, og hun havde heller ikke fjernsyn eller bil. Derudover gjorde hun en masse ting, som normale voksne ikke gjorde, og hun gjorde altid, lige hvad der passede hende.


Engang havde hende og oldefar haft en stor motorcykel, med en vogn ved siden af, hvor først oldemor sad, når de kørte, og oldefar styrede motorcyklen. Da så oldefar blev syg og ikke kunne bruge sine ben så godt længere, kørte oldemor motorcyklen, og oldefar sad i vognen ved siden af.


”Du kan nok regne ud, at det ikke bliver sådan en jul, som vi plejer at have,” sagde mor, mens hun flyttede en af vagthajerne i undervandsborgen op i et af udkigstårnene.


Mange huse i Sverige ser ud lige som oldemors. Det er træhuse og de er malet med en speciel rød farve, som man kalder svenskrød.


De gamle huse, som ligger i skoven eller ude på landet, har tit en brændeovn, hvor man fyrer med træbrænde. Det er også almindeligt, at man stadig har det gamle brændekomfur stående i huset, selvom alle også har et almindeligt komfur, lige som I sikkert også har. Hvis det gamle brændekomfur er sat til, kan man bruge det til at lave mad på. Det kan man få brug for, hvis strømmen skulle gå, for det moderne komfur er tilsluttet el.


Mange af de gamle huse har også stadig brønden stående ude på gårdspladsen, hvor man kan hente vand, selvom næsten alle for længst har fået indlagt vand og toilet i huset. Dér er oldemor speciel, for hun vil ikke have vand og toilet indlagt i huset. Det kan hun absolut ikke se nødvendigheden af.


Jeg er ikke enig med oldemor, men har det mere lige som Rodolphus – jeg kan ikke lide at bruge et udendørs das. Hvad med dig?


Torperhuse, som oldemors, er små landbrug med lidt dyr, køkkenhave og frugthave til, så familien selv kan forsyne sig med gårdens dyr, frugt og grønt. Sådan var det i alt fald dengang, oldemor var ung.

”Vi kommer selv til at sørge for flæskestegen og alt det andet, vi plejer at spise juleaften. Oldemor har altid spist ludfisk juleaften, og det vil hun blive ved med. De eneste gange, hun har spist noget andet, er, når hun har holdt jul nede hos os eller hos mormor og morfar.”


”Ja, mor, jeg vil altså ikke spise fisk juleaften, sagde Rodolphus og vrængede munden i en grimasse, så man ikke var i tvivl om, at han absolut ikke ville have ludfisk.


Ludfisk er en bestemt måde at lave fisk på, som svenskerne tit spiser juleaften, og det lugter meget kraftigt. Du ville sikkert sige at det stinker.


Det var altid sjovt for Rodolphus at være oppe hos oldemor, Alma. Han kunne godt nok ikke lide hendes udendørs das, altså hendes wc, som lå i et lille hus for sig selv.


Oldemor fandt altid på så mange sjove ting, og det var ligesom at være med i et eventyr, når man sejlede ud og fiskede i en skovsø, syntes Rodolphus.


Han huskede også tilbage på dengang, hvor han var gledet ned i bækken, mens det øs, pøs, pjask regnede. Oldemor fortalte historier om skovfolket, så man ikke kunne sove om natten. Jo, oldemor var, som mor sagde, et festfyrværkeri fra en anden tid.


Rodolphus tænkte videre på sin sommerferie, sammen med morfar, oppe hos oldemor. Dengang mormor, hjemme i Danmark, i Holme Olstrup, faldt og brækkede sin hofte, og morfar måtte rejse hjem. Dengang var Rodolphus blevet alene tilbage med oldemor.


Hun havde lejet et skurvogns-wc til ham, så han ikke behøvede at bruge oldemors udendørs das. Det var sødt af hende. Hun var altid så sød ved ham. Hun havde taget ham med ud i skoven en tidlig morgen, for at se elge. Det lykkedes dem at få øje på en elgko med en unge, der kun var et par uger gammel.


De stod i en lysning i skoven og åd mos af gamle træstubbe. Rodolphus var blevet helt forskrækket over, hvor stor en elg er. Han var kommet til at nyse og så var elgene pludselig forsvundet.


De havde også været ude at bade i skovsøen. Først var Rodolphus ikke så meget for det, for muddersandet i bunden af søen føltes mærkeligt, når hans fødder sank ned i det. Det føltes som om de blev suget ned i det bløde mudder, men det var egentlig ikke ubehageligt, kun meget mærkeligt. Endelig var han nået ud til oldemor, som var sprunget i fra bådebroen og allerede plaskede leende rundt ude i vandet. Det var en dejlig ferie, men allermest huskede han nu alligevel den kæmpe fisk han selv havde fanget, da han og oldemor sejlede ud i den lille træbåd. Det var den bedste fisk, han nogensinde havde smagt.

